b'\n_START_ARTICLE_\nBrystvorte\n_START_PARAGRAPH_\nBrystvorter (papillae mammae) er hos mennesker et lille fremspring p\xc3\xa5 brystet der hvor m\xc3\xa6lkekirtelernes m\xc3\xa6lkegange ender (hos kvinder)._NEWLINE_Normalt bruges betegnelse "brystvorte" kun om menneskers anatomi. Den tilsvarende kropsdel i andre pattedyrhunner ben\xc3\xa6vnes "pat" eller dievorte. Nogle ganske f\xc3\xa5 pattedyr (kloakdyr) kendetegnes ved hverken at have brystvorter (dievorter) eller bryster.\n_START_SECTION_\nAnatomi\n_START_PARAGRAPH_\nDen fysiologiske funktion af brystvorten er at levere moderm\xc3\xa6lken der produceres i kvindens m\xc3\xa6lkekirtler til babyen under amning (n\xc3\xa5r barnet dier). Pattedyrunger har et instinkt der f\xc3\xa5r dem til at s\xc3\xb8ge brystvorten for at die og et sutte-instinkt der f\xc3\xa5r dem til at udtr\xc3\xa6kke m\xc3\xa6lken. M\xc3\xa6nd har ogs\xc3\xa5 brystvorter men de har ikke under normale omst\xc3\xa6ndigheder nogen fysiologisk funktion._NEWLINE_Brystvorterne er placeret i n\xc3\xa6rheden af center p\xc3\xa5 brystet. Det farvede omr\xc3\xa5de omkring brystvorten kaldes areola (areola mammae). Brystvorten og areola farves af brun og r\xc3\xb8d melanin. Mange kvinder har sm\xc3\xa5 buler p\xc3\xa5 areola, som kaldes Montgomery\'ske kirtler (glandulae areolares). Disse er sm\xc3\xa5 talgkirtler som producerer et fedtholdigt, olieagtigt sekret, der beskytter brystvorten og areola under amning._NEWLINE_Brystvorten og areola best\xc3\xa5r til dels af erektilt v\xc3\xa6v og glat muskulatur, der kan udvide sig ved ber\xc3\xb8ring eller seksuel opstemthed, hvilket fremkalder en erektion af brystvorten, s\xc3\xa5 den stikker ud og bliver h\xc3\xa5rd eller stiv og fungerer som en erogen zone. \xc3\x86ndringen af brystvorten i s\xc3\xa5danne situationer sker efter frig\xc3\xb8relsen af den peptide neurotransmitter oxytocin. Amning, kulde eller irritation af brystvorten har ofte den samme effekt._NEWLINE_Den gennemsnitlige l\xc3\xa6ngde og st\xc3\xb8rrelse af den kvindelige brystvorte er omkring 10-12 mm stor og areolaen omkring den omkring 40-46 mm i bredden. Graviditet og amning kan medf\xc3\xb8re at brystvorten vokser en smule, og dette kan forblive permanent derefter. Brystvorten kan formindskes gennem en kosmetisk operation. Graviditet vil ogs\xc3\xa5 ofte f\xc3\xa5 brystvorten og areola til at blive en smule m\xc3\xb8rkere i farven._NEWLINE_Brystvorten dannes meget tidligt i fosterudviklingen, f\xc3\xb8r den 14. uge, hvor drengefostre begynder at producere det mandlige hormon testosteron, der f\xc3\xa5r dem til at udvikle sig til drengefostre, hvilket er grunden til at ogs\xc3\xa5 drengeb\xc3\xb8rn f\xc3\xb8des med brystvorter, om end de er underudviklede og normalt ikke er funktionsdygtige. Nogle gange udskiller nyf\xc3\xb8dte babyer, b\xc3\xa5de drenge og piger, et m\xc3\xa6lkeagtigt sekret fra brystvorterne kaldet heksem\xc3\xa6lk \xe2\x80\x93 dette skyldes hormonal p\xc3\xa5virkning fra moderen, og forsvinder i l\xc3\xb8bet af et par dage eller uger._NEWLINE_De fleste personer har to brystvorter, men omkring 1 ud af hver 18 person f\xc3\xb8des med en eller flere ekstra brystvorter. Disse kan ligne fregner eller vorter, og er normalt ikke funktionsdygtige, men kan ogs\xc3\xa5 have deres egne m\xc3\xa6lkekirtler.\n_START_SECTION_\nAmning\n_START_PARAGRAPH_\nBrystvortens fysiologiske funktion er at levere m\xc3\xa6lk til det diende barn. Mange m\xc3\xb8dre vil i starten, indtil brystvorterne er h\xc3\xa6rdede, f\xc3\xb8le en del smerte i forbindelse med amningen. Det kan v\xc3\xa6re i form af revnede eller s\xc3\xa5rede brystvorter. Dette kan afhj\xc3\xa6lpes med tilpasset ammeteknik og plejning af brystvorterne.\n_START_SECTION_\nIndadvendte brystvorter\n_START_PARAGRAPH_\nNogle kvinder har helt flade eller indadvendte (inverterede) brystvorter hvilket kan besv\xc3\xa6rligg\xc3\xb8re amning en smule, men ikke burde udg\xc3\xb8re noget st\xc3\xb8rre problem. Babyen s\xc3\xb8rger enten selv for at suge brystvorten ud eller l\xc3\xa6rer at suge sig fast til areola i stedet for brystvorten, og de fleste kvinder med indadvendte brystvorter vil v\xc3\xa6re fuldt ud i stand til at amme. Brug af ammebrik kan ogs\xc3\xa5 hj\xc3\xa6lpe med til at g\xc3\xb8re amningen lettere. Hvis en kvinde, der f\xc3\xb8r har haft udst\xc3\xa5ende brystvorter pludselig udvikler indadvendte brystvorter, kan det v\xc3\xa6re et tegn p\xc3\xa5 en godartet svulst eller p\xc3\xa5 brystkr\xc3\xa6ft, og kvinden b\xc3\xb8r straks s\xc3\xb8ge l\xc3\xa6ge. Indadvendte brystvorter kan fors\xc3\xb8ges masseret ud over en l\xc3\xa6ngere periode, de kan ogs\xc3\xa5 omdannes til udadvendte ved en kosmetisk operation. S\xc3\xa5dan en operation kan dog medf\xc3\xb8re en permanent \xc3\xb8del\xc3\xa6ggelsen af evnen til at amme.\n_START_SECTION_\nSociokulturelle aspekter\n_START_PARAGRAPH_\nEftersom stive brystvorter kan v\xc3\xa6re et tegn p\xc3\xa5 seksuel ophidselse fotografers kvindelige modeller ofte med stive brystvorter. For at f\xc3\xa5 den \xc3\xb8nskede effekt til fotograferingen bearbejdes brystvorterne med is eller en kold spray. I 1950\'erne blev der syet sm\xc3\xa5 knapper ind i brystholderne for at simulere stive brystvorter. I dag kan man k\xc3\xb8be kunstige silikonebrystvorter til at s\xc3\xa6tte uden p\xc3\xa5 sine brystvorter.\n_START_SECTION_\nPiercing\n_START_PARAGRAPH_\nNogle mennesker v\xc3\xa6lger at udsmykker deres brystvorter med forskellige piercinger. Piercinger igennem brystvorten vil normalt ikke beskadige evnen til at amme.'